Ritratt ta' Owen Beard fuq Unsplash L-UE tikkontribwixxi għat-titjib tas-saħħa pubblika permezz ta' finanzjament u leġiżlazzjoni f'firxa wiesgħa ta' suġġetti, bħall-ikel, il-mard, l-arja nadifa u aktar. Għalfejn għandha politiki tas-saħħa fil-livell tal-UE Ir-responsabbiltà ewlenija għall-organizzazzjoni u l-għoti tal-kura tas-saħħa u s-sigurtà soċjali tinsab primarjament f'idejn il-gvernijiet nazzjonali. Għalhekk ir-rwol tal-UE huwa li tikkomplementa u tappoġġja l-politiki tal-Istati Membri fit-titjib tas-saħħa taċ-ċittadini Ewropej, it-tnaqqis tal-inugwaljanzi fis-settur tas-saħħa u l-progress lejn Ewropa aktar soċjali . L-iżviluppi fis-suq tax-xogħol u l-moviment liberu tal-persuni u tal-merkanzija fis-suq intern kienu jeħtieġu l-koordinazzjoni tal-kwistjonijiet tas-saħħa pubblika. Il-politika tas-saħħa pubblika tal-UE għenet lill-pajjiżi jiġbru flimkien ir-riżorsi tagħhom u jindirizzaw sfidi komuni bħar-reżistenza għall-antimikrobiċi, il-mard kroniku li jista' jiġi evitat u popolazzjoni li kulma jmur aktar qed tixjieħ. L-UE toħroġ rakkomandazzjonijiet u għandha liġijiet u standards biex tipproteġi liċ-ċittadini, li jkopru prodotti u servizzi tas-saħħa (bħalma huma l-prodotti farmaċewtiċi, it-tagħmir mediku u s-saħħa elettronika), u lill-pazjenti (bħar-regoli dwar id-drittijiet tal-pazjenti fil-kura tas-saħħa transfruntiera). Il-Coronavirus Matul il-kriżi tal-COVID-19, l-UE ħadmet mal-Istati Membri biex issaħħaħ is-sistemi tal-kura tas-saħħa nazzjonali u tillimita t-tixrid tal-virus, billi żgurat il-forniment ta' tagħmir protettiv personali u provvisti mediċi madwar l-Ewropa, immobilizzat ir-riżorsi, u appoġġjat ir-riċerka u l-innovazzjoni favur trattamenti u azzjonijiet effettivi. Agħti ħarsa lejn il-kronoloġija tal-azzjoni tal-UE Programm imsaħħaħ tal-UE għas-saħħa Il-politiki tas-saħħa jiġu ffinanzjati permezz tal- Programm tas-Saħħa tal-UE , li jħeġġeġ il-kooperazzjoni u jippromwovi strateġiji għal kura tas-saħħa u saħħa tajba. It-tifqigħa tal-coronavirus uriet il-ħtieġa li l-pajjiżi tal-UE jikkooperaw u jikkoordinaw aħjar fi żminijiet ta' kriżi. F' riżoluzzjoni dwar il-pjan ta' rkupru ekonomiku , il-Membri tal-PE insistew fuq programm tas-saħħa Ewropew ġdid u indipendenti. Bi tweġiba għat-talba tal-Parlament, il-Kummissjoni pproponiet investiment ta' EUR 9.4 biljun mill-baġit fit-tul 2021-2027 fi programm ġdid tal-UE fil-qasam tas-saħħa: " l-UE għas-Saħħa ". Dan għandu l-għan li jimla l-lakuni żvelati mill-pandemija u jtejjeb il-kapaċità ta' ġestjoni ta' kriżijiet tal-UE, kif ukoll li jippromwovi l-innovazzjoni u l-investiment fis-settur tal-kura tas-saħħa. Il-programm il-ġdid l-UE għas-Saħħa jiffoka fuq tliet prijoritajiet ewlenin: Il-protezzjoni tal-persuni minn theddidiet transfruntieri serji għas-saħħa Id-disponibbiltà ta' mediċini u provvisti mediċi għall-but ta' kulħadd It-tisħiħ tas-sistemi tas-saħħa u tal-forza tax-xogħol tal-kura tas-saħħa Il-programm tas-saħħa attwali jkopri l-perjodu 2014-2020, u għandu baġit ta' EUR 450 miljun. Fondi oħra għal kwistjonijiet tas-saħħa jiġu pprovduti mill- programm ta' riċerka Orizzont 2020 , il-Fond Soċjali Ewropew Plus (FSE+) , il-politika ta' koeżjoni tal-UE u l-Fond Ewropew għall-Investimenti Strateġiċi . Mediċini u tagħmir mediku L-UE tirregola l-awtorizzazzjoni u l-klassifikazzjoni tal-mediċini permezz tan-network regolatorju Ewropew tal-mediċini , li huwa sħubija bejn l-Aġenzija Ewropea għall-Mediċini , ir-regolaturi nazzjonali u l-Kummissjoni Ewropea. Ladarba fis-suq, is-sikurezza tal-prodotti awtorizzati tkompli tiġi mmonitorjata. Hemm regoli speċifiċi li jkopru l-mediċini għat-tfal, il-mard rari, il-prodotti ta' terapija avvanzata jew il-provi kliniċi . Barra minn hekk, l-UE għandha regoli fis-seħħ biex tiġġieled kontra l-mediċini ffalsifikati u tiżgura li l-kummerċ tal-mediċini jkun ikkontrollat. Peress li r-regoli dwar l-użu tal- kannabis għall-użu mediku jvarjaw ħafna fost l-Istati Membri, fl-2019 il-Parlament talab approċċ mifrux mal-UE kollha u riċerka xjentifika ffinanzjata kif xieraq. Kura tas-saħħa meta tkun barra pajjiżek Il-Karta Ewropea tal-Assigurazzjoni tas-Saħħa (EHIC) tiżgura li l-persuni li jgħixu fl-UE jista' jkollhom aċċess għal kura tas-saħħa meħtieġa medikament u pprovduta mill-istat waqt żjara temporanja – indipendentement minn jekk hux minħabba vjaġġ ta' negozju, btala jew studju barra l-pajjiż – fil-pajjiżi kollha tal-UE, l-Iżlanda, il-Liechtenstein, in-Norveġja u l-Iżvizzera. Dan ifisser li l-kura tas-saħħa meħtieġa għandha tiġi pprovduta skont l-istess kundizzjonijiet u bl-istess spejjeż (b'xejn f'xi pajjiżi) bħall-persuni assigurati f'dak il-pajjiż. Il-promozzjoni tas-saħħa u l-indirizzar tal-mard L-UE taħdem biex tippromwovi s-saħħa u tipprevjeni l-mard f'oqsma bħall-kanċer, is-saħħa mentali u l-mard rari, u tipprovdi informazzjoni dwar il-mard permezz taċ- Ċentru Ewropew għall-Prevenzjoni u l-Kontroll tal-Mard (ECDC). Il-ġlieda kontra l-kanċer dejjem kienet prijorità tal-UE. L-UE tinvesti fondi fi proġetti ta' riċerka u programmi ta' taħriġ, tadotta leġiżlazzjoni u tikkomplementa l-isforzi tal-Istati Membri billi tikkondividi l-informazzjoni u l-aħjar prattiki. Il-Kummissjoni Ewropea qed tippjana li tippreżenta pjan ta' azzjoni ambizzjuż tal-UE kontra l-kanċer, "Il-Pjan Ewropew għall-Ġlieda Kontra l-Kanċer", lejn l-aħħar tal-2020. Fl-UE, kważi 700,000 ruħ imutu kull sena minħabba l-konsum tat-tabakk . Id-direttiva aġġornata tal-UE dwar it-tabakk , li għandha l-għan li tagħmel il-prodotti tat-tabakk inqas attraenti għaż-żgħażagħ, saret applikabbli fl-2016. Ir-rakkomandazzjoni tal-Kunsill dwar ambjenti bla tipjip tal-2009 tistieden lill-Istati Membri jipproteġu liċ-ċittadini mill-esponiment għad-duħħan tat-tabakk f'postijiet pubbliċi u fuq il-post tax-xogħol. Madwar 30 miljun Ewropew huma affettwati minn mard rari u kumpless . Biex tgħin bid-dijanjożijiet u t-terapiji, fl-2017, l-UE waqqfet in-Networks ta' Referenza Ewropej (NRE). L-24 network virtwali eżistenti jlaqqgħu flimkien speċjalisti minn pajjiżi differenti li jaħdmu fuq kwistjonijiet differenti, pereżempju dwar is-sikurezza tal-pazjenti jew il-prevenzjoni tar-reżistenza għall-antimikrobiċi. Ir-reżistenza għall-antimikrobiċi (AMR) qed tiżdied minħabba l-użu eċċessiv ta' antibijotiċi, rimi mhux xieraq ta' mediċini jew in-nuqqas ta' żvilupp ta' sustanzi ġodda. Madwar 33,000 ruħ imutu kull sena fl-UE b'kawża ta' dan. Il-pjan ta' azzjoni tal-UE tal-2017 kontra r-reżistenza għall-antimikrobiċi għandu l-għan li jippromwovi sensibilizzazzjoni u iġjene aħjar kif ukoll li jistimula r-riċerka. Regolament ġdid dwar il-prodotti mediċinali veterinarji ġie adottat fl-2018, biex jitrażżan l-użu tal-antibijotiċi fil-biedja u jitwaqqaf it-tixrid tar-reżistenzi mill-annimali għall-bnedmin. Bosta pajjiżi tal-UE qed jiffaċċjaw tifqigħat ta' mard li jista' jiġi evitat permezz ta' vaċċin , bħall-ħosba, minħabba r-rati insuffiċjenti ta' kopertura ta' vaċċinazzjoni. F' riżoluzzjoni adottata fl-2018, il-Membri tal-PE talbu skeda allinjata aħjar għall-vaċċinazzjoni madwar l-Ewropa, aktar trasparenza fil-produzzjoni tal-vaċċini u xiri konġunt biex jitnaqqsu l-prezzijiet. Arja aktar nadifa, ilma aktar nadif Il-kwalità ħażina tal-arja hija l-kawża ambjentali ewlenija ta' mewt prematura fl-Ewropa. Sa mill-bidu tas-snin sebgħin, l-UE ħadet azzjoni billi kkontrollat l-emissjonijiet ta' sustanzi ta' ħsara. Fil-qafas tal-pakkett ta' politika dwar l-arja nadifa, fl-2016 ġiet adottata direttiva ġdida li tistabbilixxi limiti ta' emissjonijiet nazzjonali aktar stretti għal sustanzi ewlenin li jniġġsu l-arja , bħall-ossidi tan-nitroġenu, biex jitnaqqsu bin-nofs l-impatti tagħhom fuq is-saħħa meta mqabbla mal-2005. Id-Direttiva Qafas dwar l-Ilma tipproteġi l-ilmijiet tal-UE u tikkonċerna l-ilmijiet kollha ta' taħt l-art u tal-wiċċ, inklużi x-xmajjar, il-lagi u l-ilmijiet kostali. L-ilma għall-għawm jiġi mmonitorjat għal batterji mill-Istati Membri abbażi tad-direttiva dwar il-kwalità tal-ilma għall-għawm. L-UE qed taġġorna wkoll id-direttiva tagħha dwar l-ilma tax-xorb biex tkompli ttejjeb il-kwalità tal-ilma tax-xorb u l-aċċess għalih, u tnaqqas l-iskart ikkawżat mill-konsum tal-ilma tal-fliexken. Biex tħares is-saħħa tal-bniedem, l-UE żviluppat regoli li jiggarantixxu livell għoli ta' sikurezza fl-istadji kollha tal-proċess ta' produzzjoni u distribuzzjoni tal-ikel . Fl-2017, l-ispezzjonijiet uffiċjali tul il-katina alimentari kollha saru aktar riġidi. Hemm regoli speċifiċi tal-iġjene għal: ikel li joriġina mill-annimali. il-kontaminazzjoni tal-ikel (l-iffissar ta' livelli massimi għal kontaminanti bħalma huma n-nitrati, il-metalli tqal jew id-diossini) ikel ġdid (prodott minn mikroorganiżmi jew bi struttura molekulari primarja ġdida) materjali li jiġu f'kuntatt mal-ikel (bħal materjali tal-imballaġġ u pożati u reċipjenti għal fuq il-mejda). L-UE għandha wkoll qafas legali strett għall-kultivazzjoni u l-kummerċjalizzazzjoni ta' organiżmi ġenetikament modifikati (OĠM) użati fl-għalf u fl-ikel. Il-Parlament Ewropew joqgħod partikolarment attent għar-riskji potenzjali għas-saħħa u oppona pjanijiet għall-awtorizzazzjoni ta' pjanti ġenetikament modifikati ġodda bħal pereżempju l-fażola tas-sojja. Fl-2019, il-Membri tal-PE adottaw rapport dwar kif jista' jittejjeb l-użu sostenibbli tal-pestiċidi u appoġġjaw ir-rapport tal-kumitat speċjali tiegħu li rrakkomanda proċeduri ta' awtorizzazzjoni aktar trasparenti. Minħabba li kien hemm aktar u aktar konsumaturi li kienu qed jixtru ikel organiku, fl-2018 l-UE aġġornat ir-regoli tagħha dwar il-biedja organika biex ikun hemm kontrolli aktar stretti u prevenzjoni aħjar tal-kontaminazzjoni. F'Mejju 2020, il-Kummissjoni Ewropea pproponiet strateġija ġdida tal-UE dwar is-sostenibbiltà tal-ikel li għandha l-għan li tiżgura ikel sikur, nutrittiv u san. Postijiet tax-xogħol ħielsa mill-periklu Il-leġiżlazzjoni tal-UE tistabbilixxi rekwiżiti minimi tas-saħħa u s-sikurezza biex jipproteġuk fuq il-post tax-xogħol, filwaqt li tippermetti lill-Istati Membri japplikaw dispożizzjonijiet aktar stretti. Hemm dispożizzjonijiet speċifiċi dwar l-użu ta' tagħmir, il-protezzjoni tal-ħaddiema nisa tqal u l-ħaddiema żgħażagħ u l-esponiment għall-istorbju jew għal sustanzi speċifiċi, bħalma huma l-karċinoġeni u l-mutaġeni . Il-forza tax-xogħol tal-Ewropa li qed tixjieħ u ż-żieda fl-età tal-irtirar joħolqu sfidi għas-sistema tal-kura tas-saħħa. Fl-2018, il-Membri tal-PE adottaw miżuri għaż-żamma u l-integrazzjoni mill-ġdid ta' ħaddiema b'korrimenti jew bi problemi kroniċi tas-saħħa fil-post tax-xogħol . Dan kien jinkludi li l-postijiet tax-xogħol isiru aktar adattabbli permezz ta' programmi ta' żvilupp tal-ħiliet, li jiġu żgurati kundizzjonijiet flessibbli tax-xogħol u l-għoti ta' appoġġ lill-ħaddiema, inklużi t-taħriġ u l-għoti ta' aċċess għal psikologu jew terapista. Soċjetà inklużiva Biex jiġi żgurat li l-persuni b'diżabilità jipparteċipaw bis-sħiħ fis-soċjetà, fl-2019 il-Parlament approva l-Att Ewropew dwar l-Aċċessibbiltà . Ir-regoli l-ġodda għandhom l-għan li jiżguraw li l-prodotti ta' kuljum u servizzi ewlenin bħall-ismartphones, il-kompjuters, il-kotba elettroniċi, il-biljetti, il-magni taċ-check-in u l-ATMs ikunu aċċessibbli għall-anzjani u l-persuni b'diżabilità madwar l-UE. F'riżoluzzjoni adottata f'Ġunju 2020, il-Parlament talab Strateġija Ewropea tad-Diżabilità ġdida komprensiva u ambizzjuża għal wara l-2020 li tintegra d-drittijiet tal-persuni b'diżabilità fil-politiki u l-oqsma kollha u tiżgura aċċess ugwali għall-kura tas-saħħa, l-edukazzjoni, l-impjiegi, it-trasport pubbliku u l-akkomodazzjoni. Skopri aktar dwar il-politiki soċjali tal-UE: Kif l-UE ttejjeb id-drittijiet tal-ħaddiema u l-kundizzjonijiet tax-xogħol It-tnaqqis tal-qgħad: Spjegazzjoni tal-politiki tal-UE • L-impjieg taż-żgħażagħ: Miżuri tal-UE biex dan jiffunzjona Aktar informazzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF